text: За автора — Моята библиотека
  Автор: Ради Царев
  Заглавие: Меча бърлога
  Излязла от печат: 29.VI.1988 г.
  Главен редактор: Емил Кръстев
  Редактор: Вихра Рускова
  Редактор на издателството: Вилиана Семерджиева
  Рецензент: Райна Антова Кутова
  Художник на илюстрациите: Тончо Тончев
  Коректор: Виолета Ценова
  Адрес в Библиоман: https://biblioman.chitanka.info/books/4888
  Ради Царев е роден през 1934 г. в Ямбол. От 1945 г. живее в София, където се е преместило семейството му. Тук завършва и висшето си агрономическо образование, което му дава солидни знания за природата и засилва още повече проявилата се в детството му любов към нея. Р. Царев обича и проучва с голям интерес и българската история. През 1963 г. той издава първите си книги "Пламъци над крепостта" и "Синът на мечката".
  За да бъде по-близо до родната природа, той става ловец и риболовец и обикаля непрестанно нашите гори и планини, наблюдава определени природни обекти. Това му дава възможност през 1969 г. да напише първата си природозащитна книга "Човекът и вълчицата". По това време той завежда научнопопулярната редакция в ДИ "Земиздат" и ратува за издаването на книги с природозащитна тематика.
  От 1972 г. Ради Царев е редактор в сп. "Лов и риболов". Работата му е пряко свързана с природата и със защитата на дивите животни, поради което тук се раждат книгите му "Мълчаливи познайници" и "Дивите ми приятели", както и публицистичното му произведение "Рушители на жива красота", насочено против бракониерите.
  През 1978 г. Р. Царев постъпва на работа в сп. "Турист", където и досега е заместник главен редактор. Той продължава да воюва за защитата на природата, в резултат на което през 1982 г. написа книгата "Бързоноги другари", а през 1986 г. "По следите на дивите животни". По това време издава и историческата повест "Съдбата на хайдутина". Р. Царев е съставител на няколко сборника с разкази и материали, свързани с природата. Публикувал е много есета, разкази, пътеписи, очерци и статии в защита на природни и исторически обекти в нашата страна.
  Последната му книга "Меча бърлога" е още едно доказателство за неговата огромна любов към родната природа.